Týmto oznámením sa predstavuje revidovaný akčný rámec iniciatívy EÚ zameranej na opeľovače, pričom sa vychádza z komplexných konzultácií so zainteresovanými stranami a inštitucionálnej spätnej väzby od Európskeho parlamentu, Rady, Výboru regiónov a Európskeho dvora audítorov. Stanovujú sa v ňom opatrenia, ktoré má prijať EÚ a jej členské štáty s cieľom zvrátiť úbytok opeľovačov do roku 2030.

V stratégii EÚ v oblasti biodiverzity do roku 2030 sa stanovuje všeobecná ambícia zvrátiť úbytok počtu opeľovačov a biodiverzity do roku 2030 v rámci série záväzkov a cieľov týkajúcich sa obnovy prírody v EÚ. Stratégiou sa takisto vytvorila platforma EÚ pre biodiverzitu, v rámci ktorej bola vytvorená pracovná skupina pre opeľovače, ako hlavná platforma správy iniciatívy zameranej na opeľovače. Bojovať proti hrozbe pre opeľovače pomáhajú ďalšie iniciatívy v rámci Európskej zelenej dohody, ako je stratégia Z farmy na stôl, akčný plán nulového znečistenia, stratégia pre lesy, stratégia pre adaptáciu na zmenu klímy.

V roku 2018 prijala Komisia vôbec prvý rámec EÚ na riešenie úbytku voľne žijúcich opeľovačov, a to iniciatívu EÚ zameranú na opeľovače. V rámci tejto iniciatívy sa stanovujú dlhodobé ciele do roku 2030 a komplexný súbor opatrení, ktoré sa majú vykonať v krátkodobom až strednodobom horizonte. Iniciatívu intenzívne podporujú skupiny zainteresovaných strán, pričom si získala veľkú pozornosť verejnosti. Ciele iniciatívy výrazne podporila Európska zelená dohoda.

Opatrenia týkajúce sa opeľovačov v rámci celého krajinného prostredia by sa mali ďalej podporovať aj prostredníctvom fondov EÚ, najmä spoločnej poľnohospodárskej politiky (SPP) EÚ, fondov politiky súdržnosti a programu LIFE. Členské štáty by v tejto súvislosti mali takisto výrazne podporovať a uľahčovať cezhraničnú spoluprácu.

Zavádzanie monitorovania opeľovačov pomôže lepšie mapovať vzácne a ohrozené druhy opeľovačov. Tieto informácie by sa mali použiť na doladenie úsilia v oblasti ochrany a obnovy a určenie nových chránených území v kontexte cieľa EÚ, ktorým je dosiahnuť v rámci stratégie EÚ v oblasti biodiverzity do roku 2030 30 % chránených území do roku 2030.

Ochrana opeľovačov by sa mala riadne začleniť do riadenia chránených území, najmä do sústavy Natura 2000. Veľa typov biotopov chránených v súlade so smernicou o biotopoch má pre opeľovače zásadný význam. Zahrnutím opeľovačov ako typických druhov do monitorovania a posudzovania stavu ochrany týchto biotopov pomôže zjednodušiť ochranu opeľovačov v plánoch riadenia sústavy Natura 2000.

Chránené územia a vhodné obhospodarovanie pôdy predstavujú hlavnú oporu na ochranu bohatej biodiverzity druhov opeľovačov. Na základe toho by sa mali zavádzať strategicky plánované činnosti obnovy s cieľom zabezpečiť vhodné oblasti dobre prepojených, kvalitných biotopov opeľovačov. Plány na ochranu druhov predstavujú kľúčový nástroj na koordináciu tohto strategického prístupu, najmä v prípade najohrozenejších druhov. V týchto plánoch sa uvádzajú informácie o stave, ekológii, hrozbách a súčasných ochranných opatreniach pre každý druh, ako aj kľúčové opatrenia, ktoré sú potrebné na zlepšenie stavu ich ochrany v rámci ich výskytu v EÚ. Komisia v súčasnosti vypracúva tri plány na ochranu určitých skupín ohrozených druhov opeľovačov. Dva plány sa týkajú poľnohospodárskej a lesnej krajiny v celej EÚ a tretí plán sa vzťahuje na konkrétnu zemepisnú oblasť – Kanárske ostrovy. Po vypracovaní týchto plánov by sa ich široké využívanie a vykonávanie malo zabezpečiť prostredníctvom podpory z rôznych zdrojov financovania vrátane Programu pre životné prostredie a ochranu klímy (LIFE).

Existujúce online nástroje, ako je informačný portál EÚ o opeľovačoch a informačný systém pre biodiverzitu v Európe (BISE), by sa mali v plnej miere využívať na výmenu výsledkov z monitorovania a vedomostí získaných v rámci výskumu a inovácií. Na to je potrebné zapojenie na úrovni EÚ aj na vnútroštátnej úrovni s podporou zo strany Európskej environmentálnej agentúry. Prostredníctvom výmeny vedomostí spolu s otvoreným prístupom k údajom sa zvýši efektívnosť verejných investícií a zabezpečí sa transparentnosť vedecko-politických procesov a rozhodovania.

V záujme zavedenia účinných opatrení na ochranu a obnovu populácií opeľovačov je nevyhnutné zmapovať ich rozšírenie, stav a trendy, a to na primerane presnej úrovni z hľadiska priestorových a časových podrobností. Na to je potrebný spoľahlivý celoúnijný systém monitorovania, ktorý poskytuje pravidelné a časté informácie v dlhodobom časovom rámci. Komisia a členské štáty pracujú na metodike monitorovania, pričom vychádzajú z technických možností systému EÚ na monitorovanie opeľovačov (EU-PoMS). Monitorovanie sa v záujme presného merania trendov početnosti a rozmanitosti opeľovačov a spoľahlivého posudzovania pokroku pri odvracaní ich úbytku musí vykonávať na dostatočnom množstve miest. Podľa navrhovaného právneho predpisu o obnove prírody majú členské štáty povinnosť vykonávať monitorovanie druhov opeľovačov každý rok podľa štandardizovanej metodiky.

Komisia vypracovala usmernenie týkajúce sa miest priaznivých pre opeľovače, ktoré by mestá mali viac podporovať a vo veľkej miere uplatňovať. Okrem toho by sa pri vypracúvaní plánov rozvoja zelených oblastí v mestách mala zohľadňovať ochrana opeľovačov. Mestské oblasti sú takisto centrami aktivít občianskej angažovanosti, a tak zohrávajú významnú úlohu pri rozširovaní zapojenia občanov do činností zameraných na ochranu.

Komisia pracuje na posilnení posudzovania rizík pesticídov pre opeľovače. To zahŕňa sprísnenie posudzovania rizík pre včely s cieľom minimalizovať nežiaduce účinky používania pesticídov na včely medonosné a na voľne žijúce druhy včiel. Navyše je naliehavo potrebné zrýchliť dostupnosť testovacích metód, ktoré umožňujú určiť toxicitu pesticídov pre voľne žijúce opeľovače. Nevyhnutne sa musí aj zabezpečiť, aby sa zakázalo používanie koformulantov v prípravkoch na ochranu rastlín spoločne s účinnými látkami, ak sa považujú za látky s neprijateľnými účinkami na životné prostredie, a to aj na opeľovače.

Výrazne sa musia zmierniť aj riziká, ktoré predstavujú agrochemikálie (najmä pesticídy a vysoké zaťaženie živinami). To si vyžaduje spoločné úsilie a spoluprácu verejných orgánov a poľnohospodárov. Poľnohospodárski poradcovia dobre vyškolení v oblasti biodiverzity a ochrany opeľovačov, ako aj v oblasti demonštračných a komunikačných činností, predstavujú kľúčový prvok na uľahčenie lepšieho využívania cielených opatrení. Na hodnotenie vplyvu intervencií by sa mali používať spoľahlivé ukazovatele, keď budú dostupné, ktoré sú založené na celoúnijnej metodike monitorovania opeľovačov (pozri prioritu I). V rámci SPP možno na podnet členských štátov popri iných zdrojoch financovania použiť technickú pomoc s cieľom podporiť zavádzanie systému na monitorovanie opeľovačov (EU-PoMS)

SPP je jedným z hlavných nástrojov na podporu tohto prechodu, a to prostredníctvom opatrení, ako je ekologické poľnohospodárstvo, zachovanie a rozvoj krajinných prvkov, agrolesníctvo, znížené používanie chemických látok a ochrana rastlín priaznivých pre opeľovače na pasienkoch a v nárazníkových pásoch. V rokoch 2023 až 2027 sa SPP bude riadiť podľa novej ekologickej architektúry s posilnenými základnými požiadavkami a podľa nových ekoschém v rámci jej piliera I, v spojení s opatreniami v rámci piliera II, ako sú agroenvironmentálno-klimatické záväzky týkajúce sa riadenia. Intervencie v prospech opeľovačov v poľnohospodárskej krajine by sa mali plánovať strategicky a koordinovane na základe potrieb zistených na miestnej úrovni. Krajina priaznivá pre opeľovače je biologicky rozmanitá, bohatá na krajinné prvky a ponúka primerané množstvo kvalitných, dobre prepojených biotopov.

V dôsledku zmeny klímy sa menia miestne poveternostné podmienky, pokiaľ ide o teplotu a zrážky, čo môže viesť k zmenšeniu zdrojov dostupných pre opeľovače (napr. z dôvodu sucha) a k narušeniu vzťahov medzi rastlinou a opeľovačom, ktoré sa vyvíjali spoločne, ako je čas kvitnutia a výskyt špecializovaných opeľovačov.

Konkrétne sa očakáva, že mnoho druhov zmení svoju oblasť rozšírenia, aby sa prispôsobilo zmeneným klimatickým podmienkam, čo znamená, že sa budú musieť presunúť do nových oblastí. Hoci EÚ zaviedla niekoľko politík a stratégií v oblasti zmeny klímy, aby sa do roku 2050 stala prvým klimaticky neutrálnym svetadielom odolným proti zmene klímy, európske ekosystémy v nasledujúcich desaťročiach nevyhnutne postihne zmena klímy. V tejto súvislosti bude preto dôležité zvážiť vplyv zmeny klímy na opeľovače a na ich biotopy a určiť najohrozenejšie pásma pre opeľovače s cieľom navrhnúť a realizovať cielené zmierňujúce opatrenia.



Čo sa týka svetelného znečistenia, jeho vplyv na nočné opeľovače je dobre pochopený, čo umožňuje prijímať konkrétne zmierňujúce opatrenia na vnútroštátnej, regionálnej a miestnej úrovni. Komisia do svojich usmernení pre občanov a mestá začlenila odporúčania o tom, ako zmierňovať svetelné znečistenie, a bude ich naďalej presadzovať.

Vplyv na opeľovače môžu mať aj biocídy. Schvaľovanie účinných látok a autorizácia biocídnych výrobkov, ktoré obsahujú tieto látky, podliehajú prísnemu posudzovaniu rizík. Európska chemická agentúra v súčasnosti koncipuje osobitný prístup na posudzovanie rizík, ktoré pre opeľovače predstavujú biocídy.

2.3.PRIORITA III: Mobilizácia spoločnosti a podpora strategického plánovania a spolupráce na všetkých úrovniach

Pomoc občanom a podnikom, aby mohli konať

Vykonávanie opatrení uvedených v predchádzajúcich dvoch prioritách si vyžiada širokú mobilizáciu všetkých príslušných subjektov vrátane vedcov, tvorcov politík, občanov, poľnohospodárov a podnikov.

Malo by sa to posilniť účinnou komunikáciou, mobilizáciou a činnosťami v oblasti vytvárania sietí. Viac by sa mala podporovať účasť verejnosti na monitorovaní a ochrane opeľovačov. Táto účasť by mala zahŕňať občiansku vedu, ako aj organizované procesy účasti verejnosti na činnostiach v oblasti monitorovania a ochrany na všetkých relevantných úrovniach. Európsky rámec kompetencií v oblasti udržateľnosti môže posilniť postavenie občanov, aby v tejto súvislosti konali.

Keďže sa očakáva, že úbytok opeľovačov výrazne ovplyvní budúce generácie, osobitná pozornosť by sa mala venovať aj zapojeniu mladých ľudí. V tejto súvislosti ponúkajú nové technológie, ako je zážitok vo virtuálnom parku opeľovačov, doplnkové kanály na zapojenie širokej verejnosti.

Zapojenie kľúčových podnikateľských sektorov by sa malo ešte viac uľahčiť prostredníctvom existujúcich sietí s cieľom podporovať zavádzanie usmernení k opatreniam na ochranu opeľovačov vo všetkých sektoroch.

Podpora strategického plánovania a spolupráce na všetkých úrovniach

Iniciatíva zameraná na opeľovače sa bude musieť premietnuť do riadne navrhnutých strategických prístupov na vnútroštátnej, regionálnej a miestnej úrovni. Iba prostredníctvom jednotného postupu na všetkých úrovniach verejnej správy sa zvráti úbytok opeľovačov.

Vo vnútroštátnych stratégiách na ochranu opeľovačov by sa mali koordinovať a podnecovať snahy vo všetkých relevantných sektoroch a politikách s cieľom zvrátiť úbytok opeľovačov do roku 2030, a to aj prostredníctvom opatrení s podporou z fondov politiky súdržnosti EÚ. Tieto vnútroštátne stratégie by sa mali premietnuť do akčných plánov na regionálnej a miestnej úrovni. Stratégie a akčné plány sa musia vypracúvať transparentne v úzkej spolupráci so všetkými príslušnými zainteresovanými stranami a s použitím existujúcich sietí a platforiem na uľahčenie spolupráce s viacerými aktérmi. Ak to bude potrebné, malo by sa preskúmať vytvorenie nových sietí a platforiem. Čo sa týka tém a intervencií vyvolávajúcich polemiku, participačné procesy založené na rokovaniach a spoločnej tvorbe ponúkajú dodatočné prostriedky na riešenie napätia medzi jednotlivými aktérmi vrátane občanov. Osobitný význam bude mať aktívna úloha Európskeho výboru regiónov spočívajúci v podpore zapojenia regiónov a regionálnej spolupráce.

A napokon, úbytok opeľovačov nie je len európskym problémom. Úsilie EÚ by malo prispievať k medzinárodným snahám o zvrátenie tohto celosvetového trendu, a to v rámci Medzinárodnej iniciatívy zameranej na opeľovače a prostredníctvom ďalších relevantných medzinárodných fór.

3.Záver

Ak má EÚ zachovať svoju biodiverzitu, ktorá je zásadná pre dobré životné podmienky ľudí, nemá inú možnosť, než zastaviť a zvrátiť úbytok voľne žijúcich opeľovačov. V novom akčnom rámci iniciatívy EÚ zameranej na opeľovače sa vytýčila cesta, ako môže EÚ túto výzvu zvládnuť. Spoločne s návrhom právneho predpisu o obnove prírody predstavuje nový prístup k opeľovačom v EÚ.

Táto revidovaná iniciatíva prispeje k dosiahnutiu cieľov Európskej zelenej dohody, najmä cieľov stratégie v oblasti biodiverzity a stratégie Z farmy na stôl. Bude tiež cenným prínosom k pokroku EÚ pri dosahovaní príslušných cieľov OSN v oblasti udržateľného rozvoja a splneniu záväzkov dohodnutých v rámci Dohovoru o biologickej diverzite.

Komisia vyzýva Európsky parlament a Radu, aby schválili nový akčný rámec tejto iniciatívy a aktívne sa zapojili do jej vykonávania v úzkej spolupráci so všetkými zainteresovanými stranami.





PRÍLOHA – Nový akčný rámec